תפיסות הפעלת הכוח ברחבי העולם

**כללי**

1. הכתיבה וההגות הצבאית הנוכחית – הן הרשמית והן שאינה רשמית – הביאו לפיתוחן של מספר תפיסות חדשות להפעלת הכוח.
2. צה"ל נמצא כיום בעיצומו של תהליך שנועד לבחון את בניין כוחו, לאור אתגרים חדשים וישנים כאחד. לשם כך, יש ערך בהבאת תפיסות חדשות לידיעת מקבלי ההחלטות.
3. סקירה זו תביא בקצרה מספר תפיסות רשמיות - מתפתחות ומאושרות - להפעלת כוחות מזוינים.
4. מטרת מסמך זה היא לבחון מגמות ולמקד את הצי"ח לטובת העמקה עתידית. לפיכך, הסקירה תביא את עיקרי התפיסה לידיעת הקורא ולא תעמיק בה או תבחן אותה בעין ביקורתית.

**הכוחות המזוינים של ארה"ב**

1. הקרב הרב-מימדי (Multi Domain Battle) – צבא היבשה האמריקני.[[1]](#footnote-1) הקרב הרב-מימדי הוא התפיסה העתידית של צבא היבשה האמריקני להפעלת תמרון יבשתי. תפיסה זו נמצאת בשלבי פיתוח ראשוניים. נייר תפיסה ראשוני פורסם בחודש דצמבר 2017. עקרונות התפיסה הם כדלהלן:
	1. הכוח היבשתי נדרש ליכולת להשפיע על כל המימדים האחרים ( אוויר, ים, סב"ר והחלל החיצון). היכולות ממימדים אלה, בין אם הן אורגניות לכוח ובין אם הן יכולות של הזרועות האחרות, מתוכללות ברמה הדוקה הרבה יותר מאשר כיום עם מבצעי כוחות היבשה.
	2. תוצאי היכולות הרב מימדיות מתוכללות בזמן ובמרחב כדי ליצור "חלונות של עליונות" לתמרון קרקעי, לשם השגת היעדים המערכתיים. תכלול זה נקרא "התכנסות" (Convergence).
	3. מפקדות האוגדה והגיס הם גופים שאינם ניידים. הם הגורמים המתכללים את היכולות הרב זרועיות לכדי "התכנסות".
	4. צוותי הקרב החטיבתיים של האוגדה מפעילים יכולות חוצות מימדים ומתמרנים באופן מבוזר וחצי-עצמאי אחד מהשני.
	5. צוותי הקרב הגדודיים פועלים באופן רב-חילי, כבעבר.

זמן

מרחב

עורף\מרחב מימוש השליטה

הקרב הקרוב

הקרב העמוק

התכנסות

X

התכנסות

X

תמרון

השפעת התוצא

 **תרשים מס' 1 - התכנסות**

1. התמרון המבוזר (Distributed Maneuver) – חיל הנחתים האמריקני.[[2]](#footnote-2) תפיסת התמרון המבוזר נועדה להתמודד עם איום האמצעים נגד גישה ומניעת שטח (Anti-Access/Area Denial – A2/AD) על יכולות חיל הנחתים ליצור ראשי גשר במרחב מבצעים עוין. תפיסה זו נמצאת בפיתוח מאז שנת 2004. חיל הנחתים פרסם מספר ניירות בנושא ובחן את התפיסה בניסויים. עקרונות התפיסה הן כדלהלן:
	1. חיל הנחתים יפעיל את כוחותיו באופן מבוזר על פני מרחב גדול.
	2. צוותי הקרב החטיבתיים (Marine Expeditionary Brigade) והאוגדתיים של החיל (Marine Expeditionary Force) יפעילו צוותי קרב גדודיים (Marine Expeditionary Unit) ואף פלוגתיים (Special Purpose Marine Air Ground Task Force) על פני מרחב מבצעים מערכתי.
	3. הדרג הראשון שיתמרן באופן שאינו מבוזר יהיה, לרוב, צוות הקרב הגדודי. עם זאת, גם צוותי קרב אלה יוכלו לפעול באופן מבוזר ולהפעיל צוותי קרב פלוגתיים על פני שטח נרחב.
	4. צוותי הקרב המבוזרים יתמרנו הן על היבשה והן באזורי החופים (Littorals). כך, הם יוכלו למצוא תפרים ופערים בהיערכות האויב ולנצלם, תוך צמצום חשיפתם ליכולות המודיעין והתקיפה של האויב. כמו כן, במבצעים שאינם מלחמה, יוכלו צוותי קרב אלה לסייע לאימון כוחות מקומיים ולהשכנת שלום.
	5. אספקה תועבר ישירות מהמערכים הלוגיסטיים בים אל היחידות המבוזרות, ללא תחנות ביניים על החוף.
	6. הכוחות המבוזרים יוכלו להתרכז בעת הצורך (לדוגמה – לצורך הבקעה).
	7. חיל הנחתים מחזק את כל הדרגים, מהכיתה ומעלה, כדי שיוכלו לפעול באופן מבוזר.
	8. היכולת לפעול באופן מבוזר אינה תלויה בקיומה של תקשורת רציפה בין הכוחות השונים.
2. קרב אוויר-ים (Air-Sea Battle) – הכוחות המזוינים של ארה"ב.[[3]](#footnote-3) תפיסה להתמודדות עם מערכי הגנה נגד גישה ומניעת שטח (Anti-Access/Area Denial – A2/AD), במסגרת התפיסה הרב זרועית להבטחת גישה לשטח (Joint Operational Access Concept[[4]](#footnote-4)) לתפיסה זו פורסם מסמך רשמי. עיקריה כדלהלן:
	1. הפעלת כוח רב-זרועי מרושת ומתוכלל, המסוגל לתקוף לעומק כל מרחב הלחימה, דרך מספר מימדים, על מנת לשבש את כוחות האויב, להשמידם ולהביסם.
	2. הכוח יתכלל יכולות ממגוון מימדי לחימה, במספר דרכים במקביל, כדי לנצל חולשות במגוון מימדים, להשיג יעדים במימדים אחרים, לסייע להם או לעצבם.
	3. תקיפת כוחות האויב תיעשה באש קינטית ושאינה קינטית ובתמרון. התקיפות יכוונו נגד תורפות חיוניות במערך ההגנה של האויב, כך שמערך זה יקרוס ללא צורך להשמידו לחלוטין.
	4. הפעלת הכוח תיעשה בשלושה קווי מאמצים:
		1. שיבוש יכולות הפיקוד, השליטה, התקשורת, המחשבים, המודיעין, הסיור והתצפית של האויב כדי להשיג עליונות בקבלת ההחלטות.
		2. השמדת אמצעי לחימה נגד גישה ומניעת שטח כדי להשיב את חופש הפעולה.
		3. הבסת עוצבות האויב ומערכות הנשק שלו כדי לקיים מבצעים מתמשכים.
	5. רישות הכוח הרב זרועי יתבסס לא רק על רשתות תקשורת, אלא גם על הידודיות בטנ"ה ובפו"ש ועל סמכויות מתאימות להמיר מידע לכדי פעולה.
	6. תפיסת קרב אוויר-ים מצריכה יכולת פעולה מיידית עם תחילת העימות על בסיס הכוחות והיכולות הקיימים במרחב, תוך כדי מבצעי הגנה ופריסת כוחות נוספים לזירה.

**הכוחות המזוינים של רוסיה**

1. תפיסת הפעלת הכוח הרוסית – כפי שהשתקפה במערכות באוקראינה ובסוריה מאז 2014 מפרסומים אמריקניים[[5]](#footnote-5):
	1. הפתעה, הנעזרת בהונאה, בכל רמות הלחימה והדיפלומטיה.
	2. התאמת היעדים לגבולות האפשרי והתאמת הסד"כ ועצימות הפעולות ליעדים, תוך שימוש בכוח המינימלי הנחוץ.
	3. הימנעות מהסתבכות עם מעצמות ומכניסה למלחמה בעצימות גבוהה מול יריב רציני.
	4. שימוש בצוותי קרב גדודיים רב חיליים (שריון, חי"ר וארטילריה ועוד גורמים מסייעים כגון ל"א, הגנ"א וכו), המורכבים באופן ייעודי לטובת משימה ספציפית, לשם הטלת כוח מהירה וגמישה בגבולות רוסיה[[6]](#footnote-6).
	5. שימוש בעוצבות ממונעות או ממוכנות ובכוח אש מאסיבי, כפיצוי על כוח אדם באיכות נמוכה יחסית ועל פערים ביכולת התמרון.
	6. שימוש במספר רב של חיישנים מסוגים שונים, כולל מגוון נרחב של כלי טיס בלתי מאוישים, וכוחות מיוחדים כדי למצוא מטרות, לאכן אותן ולהכווין אליהן אש בזמן אמת.
	7. שימוש ניכר במגוון רחב ומותאם למשימה של אמצעי ל"א לשם איסוף, הגנה על תהליך תקיפת המטרות ושיבוש יכולות האויב – בכל רמות המלחמה.
	8. שימוש משמעותי בצלפים (הן כיחידים והן כיחידות ייעודיות) כדי לעכב\לתעל תמרון, לאתר מטרות ולהכווין אש.
	9. הסתמכות על מערכי הגנה אווירית מגוונים[[7]](#footnote-7) וחופפים מרמת הגדוד (ואף למטה מכך) ועד הרמות שמעל לאוגדה.
	10. הפעלת מבצעי מידע על מגוון קהלים בסיוע להשגת היעדים המערכתיים.
	11. התמרון בשירות האש – האש היא הגורם העיקרי במערכה. היא מופעלת בנפחים גדולים ומשמשת כגורם תקיפה ולא כגורם סיום. התמרון (לרוב משוריין) מופעל לאחר הפעלת האש, כדי לתפוס שטח ולאפשר קידום אמצעי האש (וחוזר חלילה).
	12. העדפת נפח אש על פני דיוק.
	13. שילוב של כוחות סדירים – בגיוס חובה ומקצועיים, כוחות מיוחדים וכוחות אחרים (מקומיים, שכירים ויועצים לכוחות אלה) במסגרת התמרון.
	14. הכוחות המקומיים (המצוידים ומאומנים על ידי רוסיה ואליהם מתלווים יועצים רוסיים) והשכירים נושאים בעיקר נטל הלחימה. כוחות אלה מסתייעים בכוחות רוסיים לפי הצורך והמשימה.

**הכוחות המזוינים של בריטניה**

1. Strike Concept – צבא היבשה הבריטי.[[8]](#footnote-8) תפיסה להטלה אסטרטגית ולתמרון של חי"ר משוריין קל לטווחים ארוכים, על בסיס חטיבה ייעודית (Strike Brigade). התפיסה בשלב ראשוני מאוד ועדיין לא פורסמו לה ניירות רשמיים. עיקרי התפיסה הן כדלהלן:
	1. חטיבת ה-Strike היא חטיבת חי"ר ממונעת/ממוכנת הנעה באופן רכוב ונלחמת באופן רגלי. היא תופעל לצורך תמרון מהיר, מבוזר או מרוכז, בשטחים נרחבים ובמרחבים בהם לא קיים אויב המצויד בנשק כבד (כגון רק"ם).
	2. החטיבה תהיה מסוגלת לפריסה עצמאית למרחב ולתמרון יבשתי לטווחים ארוכים מאוד (עד 2000 ק"מ בתנועה יבשתית).
	3. הכוח אמור להיות מסוגל להתפזר על פני שטחים נרחבים ולהתרכז בזמן ובמקום הנדרשים לצורך הכרעה.
	4. הכוח אמור לפצות על הפער הקיים במיגון באמצעות שילוב של נכסי מודיעין, תקשורת, אש דיק ואש ארטילרית.
	5. התפיסה יוצאת מהנחה שברוב העימותים, מאסת החי"ר היא שמביאה את המידתיות, הדיוק והאבחנה הנדרשות בלחימה מודרנית בקרב האוכלוסייה ובשטחים בנויים.
	6. נושא הגייסות הממוכן (Mechanized Infantry Vehicle) הוא גורם מאפשר חיוני עקב הגמישות שלו, יכולות העבירות שלו על פני דרכים אזרחיות, האמינות הטכנית הגבוהה יותר שלו והיכולת שלו לנייד חי"ר בשטחים מאוימים ולטווחים ארוכים. עם זאת, לא מדובר בכלי לחימה, ולראייה, הוא אינו חמוש.
	7. חטיבת ה-Strike תכלול שני גדודי חי"ר על גבי נושא גייסות גלגלי ובלתי חמוש ושני גדודי רק"ם בינוני זחלי וחמוש מדגם Ajax[[9]](#footnote-9) (אחד מהגדודים הללו יהיה גדוד סיור ממוכן)[[10]](#footnote-10).
	8. חטיבת ה-Strike תהיה כוח "בינוני" שיתווסף לחטיבות הכבדות והקלות של צבא היבשה. החטיבה הבינונית תסתמך על יכולותיהן של החטיבות הקלות והכבדות ותגבירן.
	9. חטיבת ה-Strike אמורה להקנות למקבלי ההחלטות גמישות בהחלטה על הפעלת הכוח ולספק עוד אפשרות לפעולה בין הפעלה של כוחות קלים, איטיים ובלתי מוגנים לבין הפעלה של כוחות כבדים, יקרים ומסורבלים.

**סיכום ומסקנות**

1. ראשית יש להגיד שבנוסף לתפיסות הרשומות לעיל קיימים מספר מקורות תפיסתיים ששווה לבחון בעתיד. מקורות אלה לא נבחנו משום שהעיסוק בהן מצריך היקף עבודה החורג מגודל מסמך זה:
	1. כתיבה "נראטיבית" בנושא המלחמה העתידית. מספר גופים – צבאיים ושאינם צבאיים – ערכו פרויקטים הבוחנים את המלחמה העתידית באמצעות סיפורים קצרים. בחינת כתיבה זו עשויה לעלות על תפיסות ראשוניות מאוד, אך מקוריות, בנוגע להפעלת הכוח בשדה הקרב העתידי.
	2. תפיסת הפעלת הכוח הסינית.
2. יש מקום גם להרחיב את המחקר על התפיסה הבריטית ועל התפיסה הרוסית. על התפיסות האמריקניות פורסמו סקירות בעבר[[11]](#footnote-11).
3. מבחינה כללית של התפיסות הרשומות לעיל, אפשר לראות שיש מאפיינים דומים רבים בקרב התפיסות המערביות:
	1. תמרון מבוזר של כוח יבשה – חטיבתי או גדודי – לטווחים ארוכים יחסית לעבר.
	2. הסתמכות (גם אם מובלעת) על רשת תקשורת איתנה.
	3. סנכרון של נכסים רב-זרועיים ואורגניים לשם יצירת תוצאים "בין מימדיים" (Cross Domain).
	4. התבססות על תמרון בסיוע אש ומודיעין מדויק.
	5. התבססות על הכוחות המזוינים עצמם ולא על שכירים או שלוחים.
4. מנגד, אפשר לראות שהתפיסה הרוסית שונה במידת מה מהתפיסות המערביות:
	1. התבססות על אש בנפח גדול, בסיוע תמרון ו"נכסים מאפשרים" אחרים (ל"א, צלפים, לוחמת מידע, הגנה אווירית).
	2. התבססות על כוחות שליח (Proxy Forces) וכוחות שכירי חרב כגורם אינטגרלי בלחימה וכנושאי עיקר הנטל.
	3. שימוש באמצעים קיימים ובטכנולוגיות זמינות, בלא צורך בקפיצות דרך מדעיות או בהצטיידות מאסיבית להגשמת התפיסה.
5. אפשר לראות המשכיות רבה בתפיסות החדשות ביחס לתפיסות עבר. התפיסות של צבא היבשה האמריקני הן המשך מסוים של תפיסת קרב אוויר-יבשה משנות השמונים של המאה העשרים, התפיסות הבריטיות הן המשך של תפיסות החי"ר הרכוב והפרשים הקלים שכדוגמתן נהוגות בבריטניה עוד מימי הביניים ואילו התפיסה הרוסית דבקה בדומיננטיות האש הארטילרית, כפי שעשתה בעבר.
6. מכאן, בבואנו לבחון את תפיסות הפעלת הכוח העתידיות של צה"ל, יש מקום לתת את הדעת גם להמשכיות של תפיסות אלה עם האופן בו הצבא מורגל להפעיל את כוחותיו. אפשר ששבירה קיצונית של המוסכמות הקיימות אינה מומלצת, אם היא כלל אפשרית.

בברכה,

**שמואל שמואל**

**רת"ח הצבאות הזרים והסב"ר**

**מרכז דדו**

1. **Multi Domain Battle – Evolution of Combined Arms for the 21st Century 2025-2040**, Version 1.0,December 2017 [↑](#footnote-ref-1)
2. לפירוט על תפיסה זו ראה:

שמואל שמואל, "התמרון החדש – מבצעים מבוזרים בחיל הנחתים האמריקני 2014-2004", בתוך: אמ"ץ-תוה"ד, **התמרון המבוזר בצבאות העולם**, תצפית 83, יולי 2015, ע"מ 181-121 [↑](#footnote-ref-2)
3. **Air-Sea Battle – Service Collaboration o Address Anti-Access & Area Denial Challenges**, Washington, DC: Air-Sea Battle Office, May 2013 [↑](#footnote-ref-3)
4. לפירוט תפיסה זו ראה: אמ"ץ-תוה"ד, **התפיסה הרב-זרועית להבטחת גישה לשטח**, 7 באוקטובר 2015 [↑](#footnote-ref-4)
5. **Russian New Generation Warfare Handbook**, Asymmetric Warfare Group – TRADOC, January 2017

אמ"ץ-תוה"ד, **מאפייני הפעלת הכוח של צבא רוסיה** **– היבטים תיאורטיים ומעשיים**, פרסומי מרכז דדו 04/2017, 4 באפריל 2017 [↑](#footnote-ref-5)
6. הצבא הרוסי עבר למבנה המבוסס על חטיבות מוגברות וביטל את דרג הדיביזיה, אולם ניכרת מגמה של מעבר חזרה לארגונים דיביזיוניים. [↑](#footnote-ref-6)
7. תותחים, טילים, ל"א. [↑](#footnote-ref-7)
8. William F. Owen, ""Explaining the British Army's Strike Concept**", RUSI Newsbrief**, Vol. 37, No. 4, Sept. 2017, pp. 1-4, [www.rusi.org/sites/default/files/201709\_newsbrief\_37.4\_owen\_final.pdf](http://www.rusi.org/sites/default/files/201709_newsbrief_37.4_owen_final.pdf); Gabriele Molineli, "Strike: A Solution in Search of a Problem?", **The Wavell Room**, 02 Nov. 2017, [www.wavellroom.com/2017/11/02/strikr-a-solution-in-search-of-a-problem](http://www.wavellroom.com/2017/11/02/strikr-a-solution-in-search-of-a-problem); Ben Barry, "Striking a Balance: The British Army's New Strike Brigades", **Military Balance Blog**, 02 May 2017, [www.iiss.org/en/militarybalanceblog/blogsections/2017-edcc/may-da35/striking-a-balance-7588](http://www.iiss.org/en/militarybalanceblog/blogsections/2017-edcc/may-da35/striking-a-balance-7588) [↑](#footnote-ref-8)
9. רק"ם סיור בינוני, בעל צוות של 2 + 4 (נוסעים), משקל של 42-38 טון ותותח אוטומטי בקוטר 40 מ"מ. [↑](#footnote-ref-9)
10. כיוון שמדובר בתפיסה מתהווה, ישנם גם גורמים הטוענים שמבנה החטיבה יהיה אחר – לדוגמה, שני גדודי Ajax וגדוד חי"ר ממוכן. [↑](#footnote-ref-10)
11. על תפיסת הקרב הרב מימדי נכתב במרכז דדו מאמר בימים אלה. [↑](#footnote-ref-11)